अपनी दो दिवसीय यात्रा पर जम्मू पहुंचे राहुल  
कांग्रेस महासचिव राहुल गांधी अपनी दो दिवसीय यात्रा के तहत मंगलवार को जम्मू पहुंचे। यहां उनका शानदार स्वागत किया गया।
कांग्रेस महासचिव राहुल गांधी अपनी दो दिवसीय यात्रा के तहत मंगलवार को जम्मू पहुंचे। यहां उनका शानदार स्वागत किया गया। हवाईअड्डे से लेकर राहुल के ठहरने के लिए जिस गेस्ट हाउस में इंतजाम किया गया था, वहां तक कांग्रेस व युवा कांग्रेस के सैंकड़ों कार्यकर्ता उनके स्वागत के लिए सड़क के दोनों ओर पंक्तिबद्ध होकर खड़े थे।  वे 'राहुल गांधी जिंदाबाद' के नारे लगा रहे थे और पार्टी का झंडा लहरा रहे थे। राहुल ने भी उनकी ओर हाथ हिलाकर उनका अभिवादन स्वीकार किया। वह यहां दो समारोहों में शामिल होंगे। वह युवाओं व इस साल हुए स्थानीय निकाय के चुनावों में नवनिर्वाचित पंचों व सरपंचों से बातचीत करेंगे।  राहुल की रैलियों की व्यवस्था देख रहे राज्य के राजस्व मंत्री रमन भल्ला ने कहा, "वह निश्चित रूप से युवा कांग्रेस में सदस्यता को बढ़ावा देने के लिए यहां आए हैं लेकिन हम उम्मीद कर रहे हैं कि वह हमें जम्मू एवं कश्मीर में पार्टी के चहुंमुखी विकास के लिए दिशा-निर्देश दें।" राहुल को भल्ला के गांधी नगर विधानसभा क्षेत्र में ही दोनों कार्यक्रमों में शामिल होना है। उन्होंने राज्य की अपनी दो दिवसीय यात्रा सोमवार को शुरू की थी। वह सबसे पहले लद्दाख क्षेत्र के कारगिल में और फिर श्रीनगर पहुंचे।